দীর্ঘদিনীয়া আশা-আকাংক্ষাৰ অন্তত সোমবাৰে প্ৰকাশ পালে এন আৰ চিৰ চূড়ান্ত তথা পূৰ্ণাংগ খচৰা। আৰু এই খচৰা প্ৰকাশৰ পিছতেই কৃষক নেতা অখিল গগৈয়ে সোমবাৰে সংবাদমেলযোগে ৰাজনৈতিক ষড়যন্ত্ৰক ওফৰাই উচ্চতম ন্যায়ালয়ৰ তত্ত্বাৱধানত এন আৰ চিৰ সম্পূৰ্ণ খচৰা প্ৰকাশৰ দিনটো অসমৰে নহয় ভাৰতৰ বাবে এটা গুৰুত্বপূৰ্ণ দিন বুলি অভিহিত কৰে।
সংবাদমলতে কৃষক নেতা গৰাকীয়ে কয় যে এন আৰ চি প্ৰকাশৰ দিনটোত ভূমিকম্প হ'ব বুলি মন্তব্য কৰি বিত্ত মন্ত্ৰী হিমন্ত বিশ্ব শৰ্মা, বিজেপিৰ ৰাজ্যিক সভাপতি ৰঞ্জিত দাসে পৰিৱেশ অশান্ত কৰাৰ ষড়যন্ত্ৰ কৰিছিল। কিন্তু অসমৰ ৰাইজে এন আৰ চিক আদৰণি জনাইছে। ইয়াৰ পৰাই প্ৰমাণ হয় যে অসমত ৰাইজে বিদেশীমুক্ত অসম বিচাৰে।
উল্লেখযোগ্য যে অখিল গগৈয়ে এন আৰ চিৰ প্ৰথম কৃতিত্ব উচ্চতম ন্যায়ালয়ক দিয়ে। ইয়াৰ পিছতে ন্যায়াধীশ ৰঞ্জন গগৈ, আৰ এফ নাৰিমন অসম পাব্লিক ৱৰ্কছৰ অভিজিৎ শৰ্মা, সদৌ অসম ছাত্ৰ সন্থা আদিকে কৃতজ্ঞতা আৰু অভিনন্দন জনায়।
আনহাতে উচ্চতম ন্যায়ালয়ৰ পিছতে কৃষক নেতা গৰাকীয়ে কৃতিত্ব প্ৰদান কৰে ৰাজ্যিক সমন্বয়ক প্ৰতীক হাজেলা আৰু এন আৰ চিৰ লগত জড়িত বিষয়া-কৰ্মচাৰীসকলক।
লগতে কৃষক নেতা গৰাকীয়ে ১৯৭১ চনৰ আগৰ যিসকল লোকৰ নাম এন আৰ চিৰ পৰা বাদ পৰিছে তেওঁলোকৰ নাম নাম সন্নিৱিষ্ট কৰাৰ বাবে সকলোপ্ৰকাৰৰ চেষ্টা চলাব বুলিও সংবাদমেলত উল্লেখ কৰে।
তৰোপৰি ১৯৭১ চনৰ পাছৰ লোকসকলক বাংলাদেশলৈ ঘূৰাই পঠাবলৈ বাংলাদেশৰ লগত যাতে ভাৰতে দ্বিপাক্ষিক চুক্তি কৰে তাৰ বাবে কৃষক মুক্তি সংগ্ৰাম সমিতিয়ে দাবী জনাব বুলিও কৃষক নেতা গৰাকীয়ে উল্লেখ কৰে।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
